Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ (ΕΚ) για την κατανομή αλιευτικών δυνατοτήτων για ορισμένα αποθέματα ιχθύων και για την τροποποίηση του κανονισμού (EΚ) αριθ. 48/1999 περί καθορισμού, για ορισμένα αποθέματα ιχθύων και ομάδες αποθεμάτων ιχθύων, των συνολικών επιτρεπόμενων αλιευμάτων (TAC) για το 1999 καθώς και ορισμένων όρων υπό τους οποίους είναι δυνατόν να αλιεύονται

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στόχος της παρούσας πρότασης είναι ο καθορισμός αλιευτικών δυνατοτήτων για ορισμένα αποθέματα ιχθύων και η ισότιμη κατανομή τους μεταξύ των κρατών μελών. Ο καθορισμός και η κατανομή των αλιευτικών δυνατοτήτων εμπίπτει αποκλειστικά στην αρμοδιότητα της Κοινότητας και απορρέει από τις υποχρεώσεις που καθορίζονται στο άρθρο 8 παράγραφος 4 του κανονισμού (ΕΟΚ) αριθ. 3760/92 του Συμβουλίου, της 20ης Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια.

Σύμφωνα με επιστημονικές πληροφορίες, τα αποθέματα του κεντρονιού και της γαρίδας της Αρκτικής στη Βόρειο Θάλασσα, τα οποία επί του παρόντος αποτελούν ένα σημαντικό παρεμπίπτον αλίευμα για τους παραδοσιακούς τύπους αλιείας, θα μπορούσαν, στο εγγύς μέλλον, να αποτελέσουν αντικείμενο αυξημένης εκμετάλλευσης η οποία δυνατόν να τα θέσει σε βιολογικό κίνδυνο. Ως εκ τούτου, θα ήταν επιθυμητό να καθοριστούν όρια για την αλίευσή τους προκειμένου να παρεμποδίσουν, χωρίς κατ’ανάγκη να είναι περιοριστικά στο εγγύς μέλλον, μία ανεξέλεγκτη αύξηση των ποσοστών εκμετάλλευσης. Τα όρια αυτά αλίευσης θα πρέπει να κατανεμηθούν μεταξύ των κρατών μελών.

Επιπροσθέτως, η κοινοτική αλιεία για το προσφυγάκι στις περιοχές Vb (ζώνη ΕΚ), VI, VII και VIIIab δεν αποτέλεσαν αντικείμενο κατανομής μεταξύ των κρατών μελών. Οι εξελίξεις το 1998 είχαν ως αποτέλεσμα να υπάρξει ανάγκη για καλύτερη παρακολούθηση των τύπων αυτών αλιείας μέσω κατανομής των αντίστοιχων TAC σε χωριστές αλιευτικές ποσοστώσεις για κάθε κράτος μέλος. Για την πρόληψη οποιασδήποτε ενδεχόμενης εσφαλμένης αναφοράς των αλιευμάτων, προτείνεται επίσης να συμπεριληφθούν οι παρακείμενες ζώνες (περιοχές CIEM XII, XIV και VIIIe) στις προαναφερόμενες περιοχές διαχείρισης.

Σύμφωνα με το δεύτερο εδάφιο του άρθρου 8 παράγραφος 4 του κανονισμού (ΕΟΚ) αριθ. 3760/92, οι κατανομές ποσοστώσεων πρέπει να εξασφαλίζουν τη σχετική σταθερότητα των αλιευτικών δραστηριοτήτων. Η πρόταση έχει ως σκοπό να κατανέμει αλιευτικές δυνατότητες μεταξύ των κρατών μελών κατά τρόπο που να αντανακλά τους ιστορικούς τύπους αλιευτικών δραστηριοτήτων για κάθε κράτος μέλος, όπως παρουσιάζονται από τα αλιεύματα κατά τις πρόσφατες αντιπροσωπευτικές περιόδους (1988-1998).

Για όλες τις προαναφερόμενες ποσοστώσεις, θεωρείται σκόπιμο να περιγραφεί λεπτομερώς η μέθοδος κατανομής προκειμένου να βελτιωθεί η διαφάνεια για τα ενδιαφερόμενα μέρη και με στόχο τις μελλοντικές κατανομές ποσοστώσεων.

Επιπροσθέτως, δεδομένου ότι μία μεγάλη ποσότητα αλιευμάτων των προαναφερόμενων ειδών θα έχει αλιευθεί κατά τον χρόνο έκδοσης του παρόντος κανονισμού κατά τη διάρκεια του 1999, είναι σκόπιμο να αποκλεισθούν τα αλιεύματα αυτά από την εφαρμογή της ετήσιας ευελιξίας που προβλέπεται από τον κανονισμό (ΕΚ) αριθ. 847/96.

Τέλος, στο πλαίσιο διμερών διαβουλεύσεων σχετικά με τα αμοιβαία αλιευτικά δικαιώματα μεταξύ της Κοινότητας και της Πολωνίας για το 1999, τροποποιήθηκε το κοινοτικό μερίδιο για την σαρδελόρεγγα της Βαλτικής.

Η παρούσα πρόταση έχει ως σκοπό την αντιμετώπιση των θεμάτων αυτών μέσω της τροποποίησης του κανονισμού του Συμβουλίου (ΕΚ) αριθ. 48/1999.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ (ΕΚ) για την κατανομή αλιευτικών δυνατοτήτων για ορισμένα αποθέματα ιχθύων και για την τροποποίηση του κανονισμού (EΚ) αριθ. 48/1999 περί καθορισμού, για ορισμένα αποθέματα ιχθύων και ομάδες αποθεμάτων ιχθύων, των συνολικών επιτρεπόμενων αλιευμάτων (TAC) για το 1999 καθώς και ορισμένων όρων υπό τους οποίους είναι δυνατόν να αλιεύονται

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΟΚ) αριθ. 3760/92 (1) της 20ης Δεκεμβρίου 1992, για την θέσπιση κοινοτικού συστήματος για την αλιεία και την υδατοκαλλιέργεια, όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 8 παράγραφος 4,

(1) ΕΕ L 389 της 31.12.1992, σ. 1.

Την πρόταση της Επιτροπής,

Εκτιμώντας:

(1) ότι ο κανονισμός (ΕΚ) αριθ. 48/1999 (2) καθορίζει, για ορισμένα αποθέματα ιχθύων και ομάδες αποθεμάτων ιχθύων, τα TAC για το 1998 και ορισμένους όρους υπό τους οποίους μπορούν να αλιεύονται,

(2) ΕΕ L 13 της 18.1.1999, σ. 1.

(2) ότι, για την παρεμπόδιση της υπερεκμετάλλευσης, είναι επιθυμητό να καθοριστούν νέα TAC για το 1999 προκειμένου να περιοριστούν τα αλιεύματα των αποθεμάτων κεντρονιού και της γαρίδας της Αρκτικής στη Βόρειο Θάλασσα* ότι τα μερίδια των εν λόγω TAC που διατίθεται στην Κοινότητα θα πρέπει να κατανεμηθούν μεταξύ των κρατών μελών,

(3) ότι, για την παρεμπόδιση της υπεραλίευσης, η κοινοτική αλιεία που αφορά το προσφυγάκι στις περιοχές Vb (ζώνη ΕΚ), VI και VII, και VIIIabd θα πρέπει να αποτελέσει αντικείμενο κατανομής ποσοστώσεων μεταξύ των κρατών μελών έτσι ώστε να υπάρχει κατάλληλη παρακολούθηση των τύπων αυτών αλιείας,

(4) ότι οι προαναφερόμενες κατανομές θα πρέπει να πραγματοποιηθούν σύμφωνα με το δεύτερο εδάφιο του άρθρου 8 παράγραφος 4 του κανονισμού (ΕΟΚ) αριθ. 3760/92,

(5) ότι, προκειμένου να βελτιωθεί η διαφάνεια για τα ενδιαφερόμενα μέρη και με στόχο τις μελλοντικές κατανομές, είναι σκόπιμο να περιγραφεί η μέθοδος που χρησιμοποιήθηκε στην παρούσα κατανομή,

(6) ότι το σύνολο ή μεγάλο μέρος των επιτρεπόμενων αλιευμάτων για το 1999 για όλα τα προαναφερόμενα είδη πιθανόν να έχει αλιευθεί κατά το χρόνο έκδοσης του παρόντος κανονισμού* ότι είναι, κατά συνέπεια, σκόπιμο να αποκλεισθούν τα αλιεύματα αυτά από την εφαρμογή του κανονισμού του Συμβουλίου (ΕΚ) αριθ. 847/96, της 6ης Μαΐου 1996, που αφορά τη θέσπιση συμπληρωματικών όρων για την ετήσια διαχείριση των TAC και των ποσοστώσεων (3)*

(3) ΕΕ L 115 της 9.5.1996, σ. 3.

(7) ότι, στο πλαίσιο των διμερών διαβουλεύσεων για τα αμοιβαία αλιευτικά δικαιώματα μεταξύ της Κοινότητας και της Πολωνίας για το 1999, τροποποιήθηκε το κοινοτικό μερίδιο για τη σαρδελόρεγγα της Βαλτικής*

(8) ότι θα πρέπει, κατά συνέπεια, να τροποποιηθεί ο κανονισμός του Συμβουλίου (ΕΚ) αριθ. 48/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η κατανομή των κοινοτικών μεριδίων των TAC για το κεντρόνι και την γαρίδα της Αρκτικής στα κοινοτικά ύδατα της Βορείου Θαλάσσης, και για το προσφυγάκι στις περιοχές CIEM Vb (κοινοτικά ύδατα), VI, VII, XII και XIV, και VIIIabde, έχει ως εξής:

1) Κεντρόνι της Βορείου Θαλάσσης (κοινοτικά ύδατα):

Κράτος μέλος // Ποσοστιαία κατανομή

Βέλγιο // 1.6911

Γερμανία // 1.7587

Δανία // 9.7294

Γαλλία // 3.1116

Σουηδία // 0.1353

Κάτω Χώρες // 2.6607

Ηνωμένο Βασίλειο // 80.9132

2) Γαρίδα της Αρκτικής στη Βόρεια Θάλασσα (Κοινοτικά ύδατα):

Κράτος μέλος // Ποσοστιαία κατανομή

Δανία // 66.9860

Σουηδία // 4.5114

Κάτω Χώρες // 0.7272

Ηνωμένο Βασίλειο // 27.7754

3) Προσφυγάκι στις περιοχές CIEM Vb (κοινοτικά ύδατα), VI, VII, XII και XIV

Κράτος μέλος // Ποσοστιαία κατανομή

Γερμανία // 1.8447

Δανία // 8.7711

Ισπανία // 15.0376

Γαλλία // 12.2336

Ιρλανδία // 10.7845

Κάτω Χώρες // 27.5763

Πορτογαλία // 1.1278

Ηνωμένο Βασίλειο // 22.6244

4) Προσφυγάκι στην περιοχή CIEM VIIIabde:

Κράτος μέλος // Ποσοστιαία κατανομή

Ισπανία // 37.7358

Γαλλία // 29.2778

Πορτογαλία // 5.6604

Ηνωμένο Βασίλειο // 27.3260

Οι κατανομές πραγματοποιούνται στον πλησιέστερο τόνο βάρους. Όταν, λόγω των επιπτώσεων του στρογγυλεύματος, το άθροισμα των κατανομών διαφέρει από το μερίδιο των TAC που διαθέτει η Κοινότητα, τροποποιείται η υψηλότερη ποσόστωση προκειμένου να επιτευχθεί επαρκής εξομοίωση.

Άρθρο 2

Ο κανονισμός (ΕΚ) αριθ. 48/1999 τροποποιείται ως εξής:

1) Στο παράρτημα I:

α) οι πίνακες "Προσφυγάκι στην περιοχή Vb (Κοινοτικά ύδατα), VI, VII", "Προσφυγάκι στην περιοχή VIIIabd" και "Σαρδελόρεγγα στην περιοχή IIIbcd (Κοινοτικά ύδατα)" αντικαθίστανται από τους αντίστοιχους πίνακες του παραρτήματος Ι*

β) ο πίνακας "Προσφυγάκι στην περιοχή VIIIe" διαγράφεται*

γ) προστίθενται οι πίνακες του παραρτήματος ΙΙ του παρόντος κανονισμού.

2) Στο παράρτημα III:

α) η ζώνη "VIIIabd" που αφορά το προσφυγάκι, αντικαθίσταται από τη ζώνη "VIIIabde"*

β) διαγράφονται οι καταχωρήσεις που αφορούν το προσφυγάκι στην περιοχή VIIIe*

γ) προστίθενται οι καταχωρήσεις του παραρτήματος ΙΙΙ του παρόντος κανονισμού.

Άρθρο 3

Το άρθρο 5 παράγραφος 1 του κανονισμού του Συμβουλίου (ΕΚ) αριθ. 847/96 δεν εφαρμόζεται σε εκφορτώσεις των αποθεμάτων που αναφέρονται στο άρθρο 1.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος